Sakeman moet R1 miljoen aan Absa terugbetaalJacques Nell in die hof. Foto: Met vergunning van Polokwane Observer Nell, voormalige direkteur van DATA Master Office Automation, is skuldig bevind aan bedrog en Woensdag in die Mankweng-landdroshof tot tien jaar tronkstraf gevonnis. Die vonnis is in sy geheel vir vyf jaar opgeskort. Die onmiddellike terugbetaling aan Absa vorm deel van die vonnis. Lt.kol. Robert Netshiunda, woordvoerder van die Valke, het gesê Nell se maatskappy moes in 2014 twee DocuTech-masjiene aan Absa verskaf. Hy het glo vervalste dokumente ingedien om finansiering vir die masjiene te bekom, waarin hy beweer het dat die twee masjiene nuut is hoewel dit eintlik toe al meer as ses jaar oud was. Volgens Netshiunda het Absa meer as R5,2 miljoen in die transaksie verloor. Hy het gesê dit is nie duidelik hoekom die hof beveel het dat slegs R1 miljoen aan Absa terugbetaal moet word nie.